**INDOKOLÁS**

**I. FELADATELLÁTÁS ÁLTALÁNOS ÉRTÉKELÉSE**

Szombathely Megyei Jogú Város Önkormányzata által ellátandó közszolgáltatási feladatok körét elsősorban a Magyarország helyi önkormányzatairól szóló 2011. évi CLXXXIX. törvényben szabályozottak határozzák meg.  Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat. Az önként vállalt feladatok köre az önkormányzat ágazati feladatait áttekintve szinte minden területen megjelent, elsősorban a sport, és a kulturális, oktatási, egészségügy, szociális ágazat területén. Ezt támasztja alá a beszámolóban kimutatott pénzeszközátadások (alapítványoknak, egyesületeknek stb.) összege is.

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaságok, közhasznú szervezetek segítségével, valamint vásárolt közszolgáltatások révén látta el, tehát gondoskodott azon feladatok ellátásáról, melyek törvények, rendeletek által előírtak.

A költségvetési intézmények feladatai teljes részletezettséggel az intézményi alapító okiratokban kerültek meghatározásra.

*Költségvetési szervek összetétele a következő:*

Szombathely Megyei Jogú Város Önkormányzata a Polgármesteri Hivatalon kívül a következő intézményeket működtette **2019. január 1-jén**:

|  |  |
| --- | --- |
| Megnevezés | Intézmények száma |
| Óvodai ellátás | 18 gazdasági szervezettel nem rendelkező és 1 gazdasági szervezettel rendelkező költségvetési szerv |
| Közművelődési feladatok ellátása | 5 gazdasági szervezettel nem rendelkező költségvetési szerv  |
| Településüzemeltetési, közszolgáltatási feladatok ellátása | 2 gazdasági szervezettel nem rendelkező költségvetési szerv  |
| Egészségügyi feladatok ellátása | 1 gazdasági szervezettel rendelkező költségvetési szerv  |
| Gyermekjóléti és gyermekvédelmi feladatok ellátása | 1 gazdasági szervezettel rendelkező költségvetési szerv  |
| Szociális alapellátási feladatok | 1 gazdasági szervezettel rendelkező költségvetési szerv  |
| Összesen | 25 gazdasági szervezettel nem rendelkező és 4 gazdasági szervezettel rendelkező költségvetési szerv |

Szombathely Megyei Jogú Város Polgármesteri Hivatala 4 nemzetiségi önkormányzat (horvát, roma, német, szlovén), valamint 1 társulás (Nyugat-dunántúli Regionális Hulladékgazdálkodási Önkormányzati Társulás) gazdálkodásával kapcsolatos feladatokat is ellátta.

Szombathely Megyei Jogú Város Német Önkormányzatához 1 oktatási intézmény kapcsolódik. A többi nemzetiségi önkormányzathoz és társuláshoz költségvetési intézmény nem kapcsolódik.

**Szervezeti változások:**

Szombathely Megyei Jogú Város Közgyűlése 527/2019.(XI.28.) Kgy. sz. határozatában döntött arról, hogy Szombathely Megyei Jogú Város Közterület-felügyeletet az államháztartásról szóló 2011. évi CXCV. törvény 11. § (1) és (3) bekezdése alapján 2020. január 1. napjától beolvadással megszünteti, azzal, hogy a költségvetési szerv jogutódja Szombathely Megyei Jogú Város Polgármesteri Hivatala.

Szombathely Megyei Jogú Város Önkormányzata a Magyarország 2019. évi költségvetéséről szóló törvényben foglaltak szerint meghatározott központi támogatásokban részesül a település lakosságszáma alapján, mely 2019. január 1-jén 76.334 fő.

**I/a. PÉNZESZKÖZÖK VÁLTOZÁSA**

Az önkormányzat pénzkészletének 2019.évi változását a 19. sz. melléklet mutatja be.

Az önkormányzat intézmények nélküli záró pénzkészletének összege 2019. december 31-én 12.960.876 eFt volt, ami nem csak az elszámolási számla egyenlegét mutatja, hanem az EU-s források finanszírozási számla és az egyéb (pl.: bérlakás elkülönített számlája, egyéb pályázatok alszámlái, munkáltatói kölcsön számlája,) alszámlákon elkülönített egyenlegeket is tartalmazza.

Az önkormányzat elszámolási főszámlája ténylegesen ebben az időpontban 6.533.211 eFt egyenleggel, az egyéb számlái 331.754 eFt egyenleggel zártak. A Magyar Államkincstárnál vezetett EU-s források finanszírozási számla egyenlege 2019. december 31-én 6.095.911 eFt volt, mely a TOP pályázatok 2016-2019. években lehívott, de 2019. év végéig fel nem használt támogatási előlegeket tartalmazza.

**II. BEVÉTELI FORRÁSOK ÉS AZOK TELJESÍTÉSE**

Az Európai Uniós fejlesztési projektek bevételi és kiadási elszámolása a számviteli előírások szerint a könyvekben működési és felhalmozási főkönyvi bontásban szerepel mind kiadási mind bevételi oldalon az 1. melléklet szerint. Annak érdekében, hogy a projektek teljes körű költségvetése áttekinthető, átlátható legyen, a rendelet többi mellékletében a működési és felhalmozási tételek nem kerültek szétbontásra.

A város 2019. évi eredeti bevételi előirányzata 30.207.753 eFt, mely az évközi rendeletmódosítások során összességében 9.147.435 eFt-tal növekedett:

A változás főbb okai:

* az önkormányzati és az intézményi többletbevételek,
* az év közben biztosított központi, és egyéb támogatások,
* az átvett pénzeszközök összegei jelentették.

***Működési célú támogatások államháztartáson belülről***

*Önkormányzatok működési támogatása*

A tervezett előirányzatot módosították az év közbeni igényléseken alapuló köznevelési feladatok, szociális, gyermekjóléti feladatok támogatásaként önkormányzatunkat megillető összegek, valamint a kiegészítő támogatások évközi módosításai (pl. kéményseprő ipari közszolgáltatások támogatása, helyi közösségi közlekedés támogatása, bérkompenzáció támogatása)

*Egyéb működési célú támogatások bevételei államháztartáson belülről*

Itt számoljuk el az Európai Unios és egyéb működési célú pályázatokhoz kapcsolódó bevételeket, melyek a támogatási szerződések szerinti lehívások ütemében érkeztek.

***Közhatalmi bevételek***

A helyi adóbevételeink változását (indexét) - az előző évi tényadatokat 100 %-nak tekintve - az alábbi táblázat mutatja be:

|  |  |  |  |  |  |
| --- | --- | --- | --- | --- | --- |
|  | **2015/2014** | **2016/2015** | **2017/2016** | **2018/2017** | **2019/2018** |
| Építményadó | 94,97 | 106,13 | 98,88 | 104,15 | 100,53 |
| Idegenforgalmi adó | 168,86 | 99,80 | 115,75 | 109,22 | 166,66 |
| Iparűzési adó | 117,03 | 103,65 | 104,80 | 109,78 | 109,97 |
| **Összesen:** | **113,61** | **103,97** | **104,02** | **109,05** | **108,94** |

A **helyi iparűzési adóbevétel** az előző évhez képest 900.773 eFt-tal emelkedett. Az előirányzat túlteljesülését néhány kiemelkedő adóerővel rendelkező szombathelyi vállalkozás jelentős adókötelezettség növekedése eredményezte.

Az **építményadó** tekintetében a 2018.évi teljesítési adatokhoz képest a mutatkozó bevételi összeg kismértékű növekedés mutatkozott.

Az **idegenforgalmi adó** összegszerűségében kis arányt képvisel, a 2018. évhez viszonyítva azonban jelentős mértékű növekedés mutatkozott.

***Működési bevételek:***

Az önkormányzatnál a működési bevételek jelentős hányadát a bérleti és lízingdíj bevételek képezik. Itt számoljuk el az önkormányzati helyiségek és lakások bérleti díját, valamint a közterület-foglalási és parkolás gazdálkodási bevételeket is.

***Működési célú átvett pénzeszközök***

Működési célú átvett pénzeszközök között számoljuk el az államháztartáson kívüli szervezetektől kapott működési célú támogatásokat, illetve a nyújtott kölcsönök visszatérüléseit.

***Felhalmozási célú támogatások államháztartáson belülről***

Felhalmozási célú önkormányzati központi támogatásként 3.600 eFt realizálódott, amely muzeális intézmények szakmai támogatása.

Az Európai Uniós pályázatokhoz és a Modern Városok Programhoz kapcsolódó felhalmozási célú támogatások a projektek megvalósulási ütemének megfelelően és a támogatási szerződésekben foglaltak szerint kerültek lehívásra. 2019.év során e tétel az önkormányzatnál 4.500.959 eFt összeget jelentett.

***Felhalmozási bevételek***

Az önkormányzati lakások, ingatlanok értékesítéséből pályáztatás során befolyt bevétel 2.154.899 eFt. A tervezett ingatlanértékesítés bevételei elsősorban a 059/2, 059/3 hrsz. építési telek, továbbá a Győrffy I. u.33. és a Győrffy I.u. 7.sz. alatti ingatlanok értékesítéséből adódtak.

***Felhalmozási célú átvett pénzeszközök*** teljesítése összesen 26.359 eFt, melynek tételei:

 Munkáltatói kölcsön visszatérülése 17.174 eFt

 Lakáskölcsön törlesztés 9.185 eFt

**III. KIADÁSOK ALAKULÁSA**

**ÁGAZATI KIADÁSOK**

***Oktatási kiadások (8.sz.melléklet)***

Szombathely Megyei Jogú Város Közgyűlése 2019. évre vonatkozóan – az óvodák, valamint a Szombathelyi Köznevelési GAMESZ működtetésén túl – az oktatási ágazat eredeti előirányzatát 175.490 eFt összegben határozta meg, 45.000 e Ft volt az óvodák karbantartására fordítható összeg.

Az oktatási kiadásokban szereplő tételek törvény, önkormányzati rendelet, közgyűlési illetve bizottsági határozatok, továbbá fennálló szerződések alapján kerültek tervezésre és felhasználásra.

2019. évben az Oktatási kiadásokból az „óvoda intézményi karbantartás” valamint az „oktatási, szociális és ifjúsági kiadások – tartalék” tételsorokról a Közgyűlés volt jogosult dönteni, a többi tételsorról a szakmai Bizottság határozata alapján történt kifizetés.

***Kulturális kiadások (9.sz.melléklet)***

Kulturális kiadásokra illetve média támogatására 2019. évben összesen módosított előirányzatként 3.468.846 eFt-ot biztosított a Közgyűlés, amelyből 3.018.733 eFt a kulturális intézmények kiadása.

Nem önkormányzati szervezetek támogatására 2019. évben 60.750 eFt-ot biztosított a Közgyűlés, a támogatási összegek megállapodás alapján 98,35 %-a kiutalásra kerültek.

A Kulturális és civil alap tételsoron 13.942 eFt állt rendelkezésre, melyből 2019. december 31. napjáig a módosított előirányzat 97,55 %-a felhasználásra került.

A rendezvények, egyesületek, intézmények, médiák, színház támogatása a szerződésekben meghatározottak szerint került kifizetésre.

Az önkormányzati költségvetési intézmények részére biztosított támogatás előirányzata az intézmények részére átcsoportosításra került.

***Szociális kiadások (10.sz.melléklet)***

Szociális kiadásokra a Pálos Károly Szociális Szolgáltató Központ és Gyermekjóléti Szolgálat támogatásán kívül módosított előirányzatként 466.829 eFt állt rendelkezésre, a teljesítés év végéig 77,37 %.

A központi bevételekkel fedezett kiadások elszámolása 2019.július 1-től a módosított szabályok szerint az önkormányzatoknál csak átfutó kiadásként szerepeltethető. Emiatt mind bevételi mind kiadási oldalon a pénzforgalmi teljesítés adatok módosításra kerültek.

Az önkormányzati bevételekkel fedezett kiadások teljesítése összességében 79,10 %-os,a rendelkezésre álló 453.659 eFt előirányzatból 358.828 eFt került 2019. december 31. napjáig kifizetésre.

Önkormányzati támogatásból biztosított segélykeretből a szociálisan rászorult állampolgárok érdekeit és jogos igényeit szem előtt tartva, a központi és a helyi szakmai irányelveknek, rendeleteknek megfelelően gazdálkodva szociális ellátásokat folyósítottunk.

***Egészségügyi kiadások (11.sz.melléklet)***

A Szombathelyi Egészségügyi és Kulturális Intézmények GESZ támogatásán kívül módosított előirányzatként 94.636 eFt állt rendelkezésre, mely összeg év végéig 96,00 %-ban felhasználásra került.

***Gyermekvédelmi kiadások (12.sz.melléklet)***

A Szombathelyi Egyesített Bölcsődei Intézmény működési és felhalmozási kiadásokra biztosított támogatásán kívül 3.555 eFt állt rendelkezésre.

A Közgyűlés 3.000 e Ft támogatást biztosított az SOS Gyermekfalu Magyarországi Alapítvány támogatására, mely összeg 2019. december végéig teljes összegben kiutalásra került.

***Egyéb más ágazathoz nem sorolható intézmények és feladatok kiadásai (13. sz. melléklet)***

A Parkolásgazdálkodási kiadás előirányzatából a megkötött szerződés szerint kifizetésre került a parkolás üzemeltetés költsége.

Az Áfa befizetések tételsoron az Áfa bevallásoknak megfelelően a kiszámlázott Áfa befizetések, a fordított Áfa befizetések és az Áfa visszaigénylések egyenleg adata szerepel.

A költségvetési rendeletben a projektek megvalósításához kapcsolódó fordított áfa befizetések előirányzata az adott projekt egységes kezelése miatt a felhalmozási táblázatban került külön soron nevesítésre, az Áfa visszaigénylések előirányzata pedig a működési bevételek között szerepel. A költségvetési táblázatokban az Áfa bevallás jellegéből adódóan ezeken a tételsorokon nem szerepel teljesítés adat.

A Lakás és helyiségüzemeltetés feladatait üzemeltetési szerződés alapján a SZOVA Zrt. látja el. Költségvetésileg a túlteljesítés 2019.évi egyenlegével a 2020.évi eredeti költségvetésben számolunk, mivel a 2019. évre vonatkozó üzemeltetés során keletkezett hiányt az önkormányzat május 31. napjáig téríti meg a SZOVA Zrt. részére a 451/2015.(XII.10.) Kgy.sz.határozat alapján.

A Választott tisztségviselők juttatásai tételből került kifizetésre a polgármester, alpolgármesterek, képviselők és bizottsági tagok részére a 2019. évi illetmény, cafetéria juttatások és kiküldetés költsége.

Erdőgazdálkodási költségek tétel terhére a megkötött szerződés szerinti munkák kerültek megrendelésre, pénzforgalmi teljesítésük megtörténtek.

Közbeszerzési kiadások tételből a teljesítés a szerződésnek és a jogszabályoknak megfelelően történt.

A Savaria Városfejlesztési Nonprofit Kft. tulajdonosi támogatásként 10.200 eFt, a Nyugat-Pannon Járműipari és Mechatronikai Központ Szolgáltató Nonprofit Kft. 5.000 eFt működési támogatást kapott.

A Vasivíz Zrt részére az uszoda fenntartás költségeihez 100.000 eFt, a SZOVA Zrt részére a Tófürdő, Kalandváros, Műjégpálya veszteségének megtérítéséhez 60.000 eFt támogatást biztosított a költségvetés.

A helyi közösségi közlekedés támogatása címen kapott központosított pénzeszközök beérkezése után az összegek az ÉNYKK Zrt. részére továbbutalásra kerültek, ezen felül a helyi tömegközlekedés 2019.évi támogatására 340.000 eFt került kiutalásra.

Az oktatás területét érintően az egyéb más ágazathoz nem sorolható intézmények és feladatok kiadásai között került megtervezésre az önkormányzat valamint az Egyetemek közötti együttműködési megállapodások alapján biztosított támogatások összege.

Az ELTE Gothard Asztrofizikai Obszervatórium Multidiszciplináris Kutatóközpont részére, valamint a Pécsi Tudományegyetem Egészségtudományi Kar Szombathelyi Képzési Központja részére a támogatási összeg teljes egészében kiutalásra került.

Az ELTE Bolyai János Gyakorló Általános Iskola és Gimnázium tanulóinak étkeztetéséhez évi 22.000 e Ft-tal járult hozzá önkormányzatunk

Vagyongazdálkodási kiadások (szakértők igénybevétele, ügyvédi munkadíj, egyéb kiadások) előirányzatából 8.025 eFt került kifizetésre, értékbecslések, telekalakításokhoz, kisajátítási eljáráshoz szükséges vázrajzok készítésére, illetve az azzal kapcsolatos eljárási díjakra.

Az önkormányzat a Szolidaritási adó befizetési kötelezettségének eleget tett 819.255 eFt összegben.

A vásárok, rendezvények, karácsonyi díszkivilágítás tételsor tervezett előirányzatából 43.383 eFt került kifizetésre, további 21.230 eFt kötelezettségvállalás áthúzódik 2020.évre.

A „Gazdaság- és foglalkoztatás-fejlesztési partnerség a Szombathelyi járás területén” projekt megvalósítása folyamatos, az ütemezésnek megfelelően halad.

A Sárdi-ér úti terület alapinfrastruktúrájának kiépítése projekttel kapcsolatban a kötelező nyilvánossági feladatokat fizettük ki.

Szent Márton szellemiségével összefüggő nemzetközi projektben létrejött egy, az épített és szellemi örökséget a gyermekek számára bemutató applikáció és honlap, és a Helyi Támogató Csoport munkája alapján elkészült az örökség újra hasznosítására vonatkozó Akcióterv.

Az egyéb működéssel kapcsolatos kiadások és egyéb támogatások, kiadások tételsorok a szerződésekben és kötelezettségvállalásokban foglaltaknak megfelelően kerültek kiutalásra, az áthúzódó kötelezettségvállalások összegeit a maradvány elszámolásról szóló előterjesztésben szerepeltetjük.

## *Sportkiadások (14.sz.melléklet)*

Szombathely Megyei Jogú Város Közgyűlése 2019. évben 1.302.228 eFt-ot biztosított a sport ágazat kiadásaira, melyből 172.612 e Ft a Szombathelyi Sportközpont és Sportiskola Nonprofit Kft. működéséhez nyújtott önkormányzati támogatás.

A sportkifizetésekre Szombathely Megyei Jogú Város Közgyűlése és a szakmai Bizottság határozatai alapján, kizárólag szerződéskötést követően került sor.

A nagyobb összegű támogatások kifizetése a sportszervezetekkel egyeztetett ütemezés szerint, szerződés alapján történtek, ilyenek például: FALCO KC Kft., Szombathelyi Haladás Labdarúgó és Sportszolgáltató Kft, Haladás VSE, Szombathelyi Kézilabda Klub és Akadémia, AVUS, Dobó SE, Sportkomplexum létesítmény üzemeltetés.

A többi sportszervezet a szakmai Bizottság döntése alapján nagyobb részt pályázati úton, vagy egyedi kérelemre működési támogatásban, valamint rendezvény támogatásban részesült.

A Szombathelyi Szabadidősport Szövetség a benyújtott éves programja alapján kapott támogatást. A Szövetség támogatása 2019. évben 15.000 eFt volt.

A Gyermek és ifjúsági sport támogatása 25.525 eFt volt, melynek 46,79 %-a 2019. december 31-ig felhasználásra került, a kötelezettségvállalással terhelt maradvány összege 13.582 eFt pedig 2020.január hónapban kiutalásra került.

A 2019. december 31. napjáig a tervezett előirányzatoknak 91,41%-a felhasználásra került.

***Kommunális és városüzemeltetési kiadások (15.sz.melléklet)***

Az Egyéb feladatok előirányzatából fizettük ki a Szova Zrt-vel kötött szerződés alapján az aluljárók fenntartását, nyilvános illemhelyek üzemeltetését, autóbuszvárók fenntartását, közterületek lobogózását, utcanévtáblák kihelyezését, közterületi hulladékgyűjtők karbantartását és cseréjét, egyéb városgazdálkodási szolgáltatásokat (szánkó-, sípálya, szökőkút), városi rágcsálóirtásokat.

Kifizetésre került Kassák Lajos utca alatti csatorna kamerázása és mosatása, Szombathely város területén előforduló vetési varjak okozta konfliktusok feltárása és megoldására szakmai dokumentáció készítése, a Pelikán szálló és a Gyöngyös-patak melletti 2711/1 hrsz-ú közterületen kutyafuttató kerítés kapu beszerzése, a Szent Márton kút nyomógombbal üzemelő ivókúttá átalakítása, csapfejek felhelyezése, vízmintavételi analízise, szánkópálya üzemeltetéséhez szükséges ideiglenes mérőhelyek bekapcsolása, E autótöltők kialakítása és áramdíja, a közkifolyók vízdíja.

Kihelyezésre kerültek az információs táblák a Kalandváros bejáratánál.

Elkészült a Boldog Brenner János liget utcanévtábla, az Ernuszt kriptánál a zárcsere, a Savaria szálló körüli gyalogjárda területén lévő gyommentesítés, a Gyöngyösparti sétány, valamint a Szent Márton u. 18. mögötti közterületek megtisztítása és fertőtlenítése, a Múzeum Park Via Savaria lugas rongálásából fakadó helyreállítási munkái, Hunyadi J. és a Balogh Gyula utcák kereszteződésénél lévő buszváró ablakainak, valamint a Nyugdíjasok Házával szemközti oldalon lévő utasváró pavilonok takarítása, tisztítása.

Szintén ebből a tételből került kifizetésre a Földhivatali adatszolgáltatások, földmérés költsége, hirdetési díjak a városi tömegközlekedési pályázat kapcsán, a Szombathely, 0934/30. hrsz-on az erdőben kidőlt fa kivágási költsége, a Szombathelyi Sportházba tartozó műalkotás Szent Györgyi Általános Iskola épületéből való átszállítás a Szova Zrt. Jászai Mari utcai telephelyére szállítási, rakodási díja, a tűzoltótározók féléves ellenőrzési költsége, a Márton Áron u. 16. sz. alatti engedély nélküli útcsatlakozása hatósági eljárási költsége.

A Közvilágítás előirányzatából a városi hálózat áramdíját fizettük az E.On Zrt., valamint az MVM Partner Zrt. részére.

A köztisztasági tevékenységet a SZOVA Zrt. az iIlegális hulladéklerakókkal kapcsolatos tevékenységet a SZOMHULL Nonprofit Kft. a szerződésében foglaltak szerint végezte.

A Csaba úti felüljáró fenntartását, karbantartását a SZOVA Zrt., illetve az MVM Zrt. szerződés szerint teljesítette.

A parkfenntartási munkákat a város teljes területén a Szombathelyi Parkfenntartási Kft. látja el parkfenntartási szerződés keretében.

A Temetkezés és ezzel kapcsolatos szolgáltatásokat a szerződésnek megfelelően végezte a szolgáltató. 2017. december 1-től a Vas Megyei Temetkezési Kft-vel 15 évre szóló vagyonkezelési szerződést kötöttünk.

A vízhasználati díjtételből a vízkészlet használati járulék összege került kifizetésre, mely tartalmazza a Sportliget felújításhoz kapcsolódó vízi létesítmények vízgazdálkodási díját is.

Folyékony hulladékgyűjtés tételből a közszolgáltatási szerződés szerint Szombathely közigazgatási területén a háztartási szennyvíz begyűjtését és ártalommentes elhelyezésének kiszállás és munkadíját fizettük ki.

A szolgalmi joggal terhelt épületrészek karbantartását a megállapodásoknak megfelelően a társasházaknak a 2018. évi évről készült elszámolások alapján fizettük ki 2019. évben.

A Környezetvédelmi kiadások előirányzatából a Szombathely, 3690 hrsz. alatti ingatlanon 3 db grundméretű műfüves futballpálya kialakításával összefüggő talajmechanikai szakvélemény elkészítését, a Bercsényi Általános Iskola által szervezett „Nem bántja a szemét a szemét?” vetélkedőt támogattuk, valamint a 2018. évi szárazelem gyűjtési akciót nyerteseit díjaztuk.

Az önkormányzati tulajdonú területeken a FÉHE Nonprofit Kft. végezte a fűnyírási munkákat.

A környezetállapot értékelés (talaj, víz, levegő) sor terhére jogszabály általi kötelezettségként Szombathely MJV 2015-2018. évi környezetállapot értékelését végeztettük el.

***Út – hídfenntartási kiadások (16.sz.melléklet)***

Az Út–híd fenntartási kiadásokra biztosított előirányzatoknál a feladatok a kötelezettségvállalások alapján megrendelt munkákat figyelembe véve teljesültek.

A „Kátyúkár-önerő biztosítása” előirányzatából az önkormányzati önerő összegét fizettük ki magánszemélyek részére.

A Jelzőlámpák előirányzatából az önkormányzati utak csomópontjaiban lévő forgalomirányító berendezések üzemeltetését, karbantartását és a városi jelzőlámpák áramdíjait fedeztük.

A Közvilágítás előirányzatából fizettük ki a 11-es Huszár úton a Forrás diszkont előtti gyalogátkelőhelynél kidőlt kandeláber helyreállítási munkáit, a Rákóczi F. u., Szent Márton u-i, Király u-i, Fő téri padvilágító, a burkolatban lévő díszvilágítási lámpatestek, a faverem rácsokban lévő díszvilágítási lámpatestek, valamint a Fő tér közeli és egyéb középületek (Ferences, Szent Márton, Kálvária, Evangélikus, Református, Szalézi templom, Szalézi Rendház, Herényi Templom) díszvilágítási lámpatesteinek javítási munkáit.

Elkészült a Székesegyház előtti térről leszerelt kandeláber felújítása, áthelyezése, üzembe helyezése, illetve a Szűrcsapó u. 23. (Domus Üzletház) önkormányzati tulajdonú mérőóráról elektromos csatlakozó kiépítése a kapcsolószekrény és az Órásház közötti téren lévő legközelebbi közvilágítási oszlop között.

Elvégeztük a Fő tér 46. sz. alatt lévő villamos elosztó szerkény teljesítmény bővítéséhez szükséges ügyintézési, tervezési és engedélyezési munkáit, a Karneváli 8 db ideiglenes mérőhely bekapcsolásának ügyintézését, mérőhelyek műszaki és érintésvédelmi szempontból történő felülvizsgálatát, a 87-es elkerülő út és a Verseny utcai útkereszteződésnél lévő gyalogátkelőhelynél a megsérült kandeláber cseréjét, a Pálya úton az AGROKER telephelyre mellett, valamint a Puskás T. u. 19. sz. előtt kidöntött kandeláber helyreállítási munkáit.

A Hídfenntartás sorából a város területén lévő hidak helyreállítását, állagmegóvását végeztettük el.

A „Zárt csapadékcsatorna” tételből a zárt csatorna fedlapjainak, víznyelőrácsainak cseréjét, szintbeemelését, a felmerülő hibák, károk elhárítását, javítását és a csapadékcsatorna rendszer tisztítási munkáit fizettük ki.

A Nyílt árok tisztítás előirányzatából a nyílt árkok iszapolást, mederprofilozását, az árkok területén lévő bozót és cserje irtását végeztettük el.

A Víznyelők tisztítása előirányzatát az azonnali beavatkozást igénylő feladatok elvégzésére használtuk fel.

***Felhalmozási célú kiadások (18.sz.melléklet)***

## *Pénzeszközátadás*

A Markusovszky Egyetemi Kórház részére eszközök beszerzésére 100.000 e Ft összegű, a Sürgősségi Osztályra eszközök beszerzésére 1.500 eFt összegű támogatás fizettünk ki.

A Közgyűlése az ARENA Savaria multifunkcionális sportcsarnok szükséges fejlesztésének megvalósításához 32.400 eFt, a Szent László Király utca 5487/30 hrsz. alatti ingatlanon megvalósuló Vívóakadémia kialakítására, és üzemeltetési feladatainak javítására 15.000 eFt összeget biztosított.

A Szombathelyi Református Egyházközségnek parókiájának felújításához 10.000 eFt, a Szombathelyi Zsidó Hitközségnek a Holokauszt emlékmű talapzatának helyreállításához 7.987 eFt, a Szalézi templom lépcsőjének felújításához és akadálymentesítéséhez 35.000 eFt támogatást fizettünk ki.

Támogatási szerződést kötöttünk a Mozgássérültek Vas Megyei Egyesületével a székház felújításához, illetve a Rumi Rajki műpártoló Körrel a „Szent Márton megkereszteli édesanyját” című szobor bronz öntéséhez.

A Tűzoltóság szerállás felújításához 14.000 eFt támogatást fizettünk ki.

A Nemzeti Ovi-Foci Sportprogram pályázattal kapcsolatban 4 önkormányzati óvoda műfüves focipálya kialakítására és eszközkészlet beszerzésére óvodánként 4.500 eFt–ot utaltunk az Ovi-Foci Közhasznú Alapítvány részére.

## *Költségvetési szervek beruházásai és felújításai*

## Az Óvoda felújítás előirányzatából a Gazdasági és Városstratégiai, valamint a Városstratégiai, Idegenforgalmi és Sport Bizottság határozatainak megfelelően kerültek munkák elvégzésre.

## *Lakásalap*

Önkormányzati felhalmozási kiadások között 102.294 e Ft-ot biztosított a Szombathely Megyei Jogú Város Közgyűlése az önkormányzati bérlakások felújítására, melyből 2019. december végéig 58.546 e Ft került kifizetésre.

## *Vagyongazdálkodás*

A Vagyongazdálkodási kiadások (ingatlan kisajátítás, vásárlás) előirányzatából 34.244 eFt-ot fizettünk ki ingatlanok vásárlására, melyekre a fejlesztési célok – temetőbővítés, kerékpárút projekt – megvalósítása érdekében volt szükség.

## *Közművesítés*

A Víziközmű-használati és szennyvízközmű-használati díjak felhasználása a gördülő fejlesztési tervben foglaltaknak megfelelően történt. A VASIVÍZ Zrt-vel kötött üzemeltetési szerződés melléklete rendelkezik a használati díj megállapításáról és a felek közötti elszámolási kötelezettségekről. Az önkormányzat évente két alkalommal számlát állít ki használati díj címén az üzemeltető felé. Az üzemeltető és az önkormányzat a használati díjakkal szemben kompenzációval számolja el a rekonstrukciós munkákról kiállított számlák értékét.

## *Közlekedés, útépítés, közvilágítás, hídfelújítás*

Az út, járda, kerékpárút, parkoló, közvilágítás építési és felújítási program előirányzatából fizettük ki a 2018. útfelújítások műszaki ellenőrzését, a Dozmat, Áchim A., Bárdos A. és a Komlósi utcák építési engedélyezési díjait, a város közigazgatási területén közvilágítási hálózat műszaki ellenőrzését, a Báthory István u. forgalomba helyezési díját, a Bem J. u. 27. szám előtti parkoló építés II. ütemének és a Bem J. u. buszforduló területén új parkoló építésének (Bem J. u 19-29.) az építési engedélyezési díjait.

Elkészült a Szigligeti Ede u. - Körmendi u. - Táncsics M. u. közötti szakasz kivitelezése, a Kodály Z. u. - Váci M. (Bem J.u.6-8 szám mögött) zöldterületen parkoló építése, Petőfi u. - Deák F. u. között a Szabó M. u. járda felújítása, a Bártfa u. és a Sas u. között a Kötő u. járda felújítása, a Nádasdi utcában a kerékpárút és járda felújítása, a Síp utca önkormányzati szakasza és a Pálos Károly u. egy részének útburkolat felújítása, a Károly R. u. 16-20. nyugati oldalán játszótér felújítása; a Pázmány Péter krt. 56-64. tömbbelső járdaburkolat felújítás munkái.

A Játszótér felújítások előirányzatának terhére a 316/2019 (VI.18) Kgy. határozatnak megfelelően a kivitelezésre vonatkozó szerződést megkötöttük a Szompark Kft-vel.

A Király u. 9-11. tömbbelsőben a parkoló építése megtörtént.

Buszmegálló kialakítása előirányzatból került kifizetésre a Bogáti fasor 6-8. sz. alatti ingatlanok előtt a meglévő autóbusz megállóhelyen leszálló sziget létesítéséhez szükséges tervdokumentáció.

Elkészült a Rumi út - Szent Gellért u kereszteződésében (11083/3 hrsz.) a meglévő autóbusz megállóhely, a 87-es elkerülő 1695/6 hrsz-on a Stromfeld lakópark felöli oldalon, a meglévő autóbusz megállóhely, a 87-es elkerülő 1695/27 hrsz-on a LIDL Áruház előtt, a D-i oldalon, a meglévő, valamint a Pálya u., Csaba u.-Szatmári u. sarok autóbusz megállóhely.

*Egyéb beruházások*

Városfejlesztési alap előirányzatából a kifizetések Gazdasági és Városstratégiai Bizottság, illetve a Közgyűlés döntéseinek megfelelően megtörténtek, illetve folyamatban vannak a beszerzések, kivitelezések, tervezések, pénzeszközátadások, támogatások.

Herényi temető bővítése előirányzatából a véderdő növénytelepítési munkái megvalósultak. Jedlik Ányos Terv keretében az ”A” típusú elektromos autótöltő állomások telepítése megtörtént.

Aranypatak revitalizációja, illetve a Városligeti labdarúgópálya helyreállítása elkészült.

Az I. világháborús emlékművek felújítása, illetve a Kámoni Fiókkönyvtár építése folyamatban van.

Elektromos hybrid gépjármű beszerzésére vonatkozó közbeszerzési eljárás folyamatban van.

Északi iparterület fejlesztése előirányzatán a villamosenergia többletigény kiépítéséhez az EON csatlakozási díj kifizetésre került.

Fő téri illemhely felújításának a terveztetése előkészítés alatt van.

*Egyéb fejlesztések*

Az Évközi tervezések sorából a Stromfeld és a Joskar-Ola lakótelep csapadékvíz elvezető hálózat üzemeltetési engedélyes terv készítését, valamint a Szombathely, 3758/2 hrsz. épületfeltüntetési változási vázrajz készítését fizettük ki.

*Nagyprojektek, projektek*

A TOP projektek auditálási kiadásai sor a „TOP-6.1.5-15-SH1-2016-00001 Szombathely Megyei Jogú Város közúthálózati elemeinek gazdaságfejlesztési célú megújítása és a „TOP-6.4.1-15-SH1-2016-00001 Szombathely Megyei Jogú Város kerékpárosbarát fejlesztése” projektek közúti biztonsági auditálási feladataihoz nyújt fedezetet. A tevékenység ellátása folyamatban van, a beruházások megvalósítását követően fog lezárulni.

A 2014-2020 évekre szóló projektek előkészítése sor felhasználása folyamatosan, a felmerülés ütemének megfelelően történik, a projektek megvalósítása érdekében szükséges, de a támogatásokból nem elszámolható kiadásokra.

A Modern Városok Program - Szent Márton Terv II. ütem keretében a Romkertben a mozaikok tárolására szolgáló polcrendszer elkészült, a mozaikok védelmét szolgáló védőépületek megépültek, a tereprendezés megvalósult. Az Ady tér rehabilitációjának engedélyezési terve elkészült, a tervek engedélyeztetése, valamint a kiviteli tervek 2020. év végére várhatóak.

A Modern Városok Program- Késmárk utcai Teniszcentrum fejlesztése projekt keretében a kivitelezésre vonatkozó szerződést megkötöttük, a kivitelezés folyamatban van.

A Modern Városok Program - Gothard kastély fejlesztése tervezésére vonatkozó előkészítés megtörtént, forrás hiányában szerződéskötésre nem került még sor.

A Modern Városok Program - Fedett uszoda a közmű rekonstrukciója és megújuló energiarendszer kiépítése megvalósult.

A TOP-6.1.1-15-SH1-2016-00001 - A szombathelyi Északi Iparterület fejlesztése projektben a közműépítések 50 %-os készültségben elkészültek.

A TOP-6.1.3-15-SH1-2016-00001 - Szombathelyi Vásárcsarnok felújítására vonatkozó közbeszerzési eljárás lezárult.

A TOP-6.1.4-00001 Képtár turisztikai célú felújítására vonatkozóan a kivitelezés folyamatban van, szerződés szerinti befejezési határidő 2020. október hónap.

A TOP-6.1.4-00003 Víztorony és környezetének turisztikai célú fejlesztésénél a kivitelezés folyamatban van.

TOP-6.1.4-00004 Schrammel Imre életművének méltó elhelyezése Szombathelyen projekt keretében a kivitelezés folyamatban van, várhatóan 2020. év végére fejeződik be.

A TOP-6.1.5-15-SH1-2016-00001 SZMJV közúthálózati elemeinek gazdaság fejlesztési célú megújítása projekt keretében a felújított utcák műszaki átadás-átvételi eljárása megtörtént.

A TOP-6.2.1-15-SH1-2016-00002 Óvoda fejlesztések Szombathelyen projekt keretében a Szivárvány Óvoda fejlesztése 2019. augusztusában befejeződött. A Benczúr Óvoda bővítése 2019. novemberében elkészült, a használatbavételi eljárások folyamatban vannak. A Vadvirág és a Gazdag Erzsi Óvoda felújítására a megismételt közbeszerzési eljárás folyamatban van. Az Aréna Óvoda műszaki átadás-átvételi eljárása folyamatban van, a Mesevár Óvoda kerítés kivitelezése várhatóan 2020. első felében készül el.

A TOP-6.2.1-15-SH1-2016-00005 Bölcsőde fejlesztések Szombathelyen című projekt keretében a Bokréta Bölcsőde felújítása és eszközbeszerzése 2018. évben, a Kuckó Bölcsőde felújítása 2019. évben befejeződött. A Csodaország Bölcsőde tekintetében a kivitelezési munkák szintén 2019. évben befejeződtek, az eszközbeszerzésre a szerződést megkötöttük.

A TOP-6.3.1-15-SH1-2016-00001 Szent László király utcai felhagyott iparterület fejlesztése projekt keretében a Vívóakadémia, a kereskedelmi egységek, a Cserkészház és az Asztalitenisz csarnok kivitelezése megtörtént. Az üzemeltetőknek a helyiségek, épületek átadása megtörtént.

A TOP-6.3.2-15-SH1-2016-00001 - A szombathelyi Sportliget fejlesztése projektben elkészült az Aranypatakot átszelő gyalogos híd, valamint a tervezett épületek megvalósítása megtörtént. A sportpályák részben felújításra kerültek, részben új pályák létesültek. Jelentős mértékben nőtt a terület növényzettel való ellátása, belső gyalogutakat, sétányokat alakítottunk ki.

TOP-6.3.3-15-SH1-2016-00001 Szombathely bel- és csapadékvíz védelmi rendszerének fejlesztése projekt keretében a Nárai utca kivételével minden szakasz kivitelezése elkészült. A Nárai utca pótmunkáira vonatkozó szerződésmódosítás aláírása megtörtént.

A TOP-6.4.1-15-SH1-2016-00001 - Szombathely Megyei Jogú Város kerékpárosbarát fejlesztése projektben a kiviteli tervek elkészültek. A kivitelezésre vonatkozó szerződések aláírása 2020.II. negyedévében megtörténik.

A TOP-6.5.1-15-SH1-2016-00002 - AGORA központ energetikai korszerűsítése, a TOP-6.5.1-15-SH1-2016-00003 - Neumann János Általános Iskola felújítása befejeződött, valamint a TOP-6.5.1-15-SH1-2016-00004 Óvodák energetikai korszerűsítésére projektek keretében a Hétszínvirág, Margaréta, Micimackó, Napsugár Óvodák energetikai korszerűsítése is elkészült.

A TOP-6.5.1-15-SH1-2016-00005 - Egészségügyi intézmények energetikai korszerűsítésére - Váci M. utcai és Jáki úti rendelők - vonatkozó kivitelezési munkái befejeződtek, a végszámlák kifizetése megtörtént.

A TOP-6.6.1-15-SH1-2016-00001 Új Egészségügyi Alapellátó Központ kialakítására vonatkozó kivitelezés folyamatban van, befejezése 2020. IV. negyedévében várható.

A TOP-6.6.2-15-SH1-2016-00001 Szociális alapszolgáltatások fejlesztése Szombathelyen projekt keretében a Barátság utcai Idősek Klubja és a Kodály Zoltán utcai családsegítő felújítása befejeződött.

A TOP-6.7.1-15-SH1-2016-00001 Szociális városrehabilitáció II. ütem projektelemek közül a 25 bérlakás és a Nárai u. 1. felújítása befejeződött, a felújított épületek üzemeltetésre a Szova Nonprofit Zrt. részére átadásra kerültek. A Brenner Tóbiás körúton az iskolai buszöböl, a Szigligeti utca (Brenner Tóbiás krt.-Táncsics M. u. szakasza) felújítása megvalósult.

TOP-6.4.1-15-SH1-2019-00002 Szombathely fenntartható mobilitási tervének elkészítése Szombathely-Balogunyom-Vép településekkel összekötő kerékpárút projektben a Szombathely-Balogunyom szakaszra vonatkozó engedélyes és kiviteli tervek rendelkezésre állnak, a Szombathely-Vép szakasz tervezése folyamatban van.

TOP-6.5.1.16-SH1-2018-00002 Önkormányzati épületek energetikai korszerűsítése - Oladi Szakgimnázium és Szakközépiskola kivitelezésére vonatkozó közbeszerzési eljárás előkészítése folyamatban van.

TOP-6.2.1-19 Bölcsődei férőhely kialakítása, bővítése projekt keretében új bölcsőde építésének tervezésére vonatkozó beszerzési eljárás előkészítése folyamatban van.

*Intézményi felhalmozási célú kiadások*

A könyvvezetési szabályok és a zárszámadási rendeletben a kiadások forrásösszetétel szemléletű bemutatása és a pénzforgalmi könyvelés közötti összhang a mindösszesen felhalmozási kiadások szinten teljesül. A belső megbontás véglegesítése tulajdonképpen a beszámoló elfogadását követő 2019. évi maradvány elszámolással együtt értelmezhető maradéktalanul.

Így az alábbi intézmények esetében a felhalmozási mindösszesen kiadás 2019. évi alul teljesítésének az indokai a következők:

A Savaria Szimfonikus Zenekar pályázati pénzeszközök elszámolhatósági szabályait figyelembe véve a ténylegesen felmerülő kiadások, úgymint hangszerbeszerzések, zenei eszközbeszerzések 2020. évben fognak realizálódni.

Mindösszesen 36.733 eFt összegben.

A Berzsenyi Dániel Megyei Hatókörű Városi Könyvtár pályázati pénzeszközből és egyéb átvett pénzeszközből történő beszerzéseinek – közgyűjtemény digitalizálása, számítógépek infrastrukturális felújítása – megrendelése 2019. évben megtörtént, pénzforgalmi kifizetésük 2020. évben történik meg.

Mindösszesen 24.086 eFt összegben.

A Pálos Károly Szociális Szolgáltató Központ telephelyeinek (gondozóház, idősek klubjai) felújítása 2019. évben elkezdődött, folyamatban van. A felújításokhoz kapcsolódó eszközbeszerzés és irodabútor beszerzésére a felújításokat követően kerül sor. A munkák teljes körű befejezése, így pénzforgalmi teljesítése is 2020. évben várható.

Mindösszesen 46.417 eFt összegben.

Az Egészségügyi és Kulturális GESZ részére az Új Alapellátó Központ kialakításával összefüggő költségek fedezetére 2019. évben biztosított előirányzat 2020. évben kerül felhasználásra. A NEAK által biztosított finanszírozási összegből az szakmai előírások betartása érdekében szükséges eszközbeszerzések folyamatosan történnek. A pénzforgalmi teljesítések egy része 2020. évre áthúzódik.

Megtörtént a Jáki u. orvosi rendelő pince helyiségének felújítására vonatkozó megrendelés. A kivitelezést követő pénzforgalmi teljesítés 2020. évben fog megtörténni. Pályázati pénzeszközből történő gépbeszerzés pénzforgalmi kifizetésére 2020. évben kerül sor.

Mindösszesen 29.106 eFt összegben.

Az Egyesített Bölcsődei Intézmény négy bölcsődéjében konyhagépészeti eszközök, berendezések, felszerelések beszerzésével kapcsolatban kötött vállalkozási szerződésekből (megrendelés) eredő fizetési kötelezettség 2020. évben keletkezik.

Mindösszesen 13.458 eFt összegben.

**IV.FINANSZÍROZÁSI MŰVELETEK**

## Finanszírozás alakulása

2019.évben hitelfelvételre nem került sor.

A hitelállomány alakulása ezer Ft-ban:

|  |  |  |  |  |  |  |
| --- | --- | --- | --- | --- | --- | --- |
|  | 2014. | 2015. | 2016. | 2017. | 2018. | 2019. |
| **Hitel Nyitóállomány** | 4.382.932 | 0 | 0 | 0 | 0 | 0 |
| Hitel felvétel | 0 | 0 | 0 | 0 | 0 | 0 |
| Hiteltörlesztés -önerő | 22.384 | 0 | 0 | 0 | 0 | 0 |
| Hiteltörlesztés –adósságkonszo-lidáció | 4.449.917 | 0 | 0 | 0 | 0 | 0 |
| **Zárállomány** | **- 89.368** | **0** | **0** | **0** | **0** | **0** |
| Hitelállományértékelése | 89.368 | 0 | 0 | 0 | 0 | 0 |
| **Hitel Mérleg záró** | **0** | **0** | **0** | **0** | **0** | **0** |

SZMJV Önkormányzata zárt végű pénzügyi lízingszerződést kötött a K&H Bank Zrt-vel 2018.10.10-én, mely 2019.év során két ütemben valósult meg. A lízingszereződésben foglalt pénzügyi fedezet a Szombathely közterületén található lámpatestek cseréjére került felhasználásra. A pénzügyi lízingből eredő fizetési kötelezettség állományáról szóló évenkénti kimutatást a 32. sz. melléklet tartalmazza.

A lízingállomány alakulása ezer Ft-ban:

|  |  |  |  |  |  |  |
| --- | --- | --- | --- | --- | --- | --- |
|  | 2014. | 2015. | 2016. | 2017. | 2018. | 2019. |
| **Lízing****Nyitóállomány** |  |  |  |  |  | **0** |
| Lízing kötelezettség előírás |  |  |  |  |  | **1.448.992** |
| Lízing törlesztés |  |  |  |  |  | **65.406** |
| **Lízing záróállomány** |  |  |  |  |  | **1.383.586** |

Az államháztartásról szóló törvény végrehajtásáról szóló kormányrendelet előírása alapján 2019. évre vonatkozóan 128.180 eFt állam általi megelőlegezést folyósított a Kincstár, mely december 23-én az önkormányzat bankszámláján jóváírásra került. Az elszámolási szabályok szerint 2020.évben történik a támogatási előleg elszámolása a nettó finanszírozás keretében.

Az önkormányzat és az intézmények előző évi költségvetési maradvány igénybevételének teljesítését a számviteli szabályok szerint elszámoltuk.

**V. VAGYON ALAKULÁSA**

Szombathely Város Önkormányzatának összevont mérlegadatait a 23-24.sz.melléklet tartalmazza.

**Eszközök**

|  |  |  |  |
| --- | --- | --- | --- |
| **Eszközök**  | **2018.12.31 zárómérleg** | **2019.12.31 zárómérleg** | **2019/2018****%** |
| A/I. Immateriális javak | 34.605 | 17.254 | 49,86 |
| A/II. Tárgyi eszközök | 69.702.156 | 76.770.663 | 110,14 |
| A/III. Befektetett pénzügyi eszközök | 6.477.567 | 6.465.367 | 99,81 |
| A/IV. Koncesszióba, vagyonkezelésébe adott eszközök | 815.869 | 815.638 | 99,97 |
| **A/ Nemzeti Vagyonba tartozó Befektetett eszközök összesen** | **77.030.197** | **84.068.922** | **109,14** |
| B/I. Készletek | 22.522 | 24.167 | 107,30 |
| B/II. Értékpapírok | 0 | 0 |   |
| **B/ Nemzeti Vagyonba tartozó Forgóeszközök összesen** | **22.522** | **24.167** | **107,30** |
| C/ Pénzeszközök | 10.518.290 | 13.333.596 | 126,77 |
| D/ Követelések | 1.316.162 | 6.362.224 | 483,39 |
| E/ Egyéb sajátos elszámolások | 65.881 | -547.006 | -830,29 |
| F/ Aktív időbeli elhatárolások | 457.819 | 463.052 | 101,14 |
| **ESZKÖZÖK ÖSSZESEN** | **89.410.871** | **103.704.955** | **115,99** |

Az önkormányzat összevont mérlegfőösszege a 2018.évi zárómérleg adataihoz képest 89.410.871 eFt-ról 103.704.955 eFt-ra módosult. A tárgyi eszközök, a pénzeszközök, valamint a követelések növekedése hatott jelentősen a főösszeg változására.

Tárgyi eszközök

A befejezetlen beruházások állománya jelentősen emelkedett. Az útfelújítások, parkolók kialakítása, csapadékcsatorna felújítások, illetve a TOP és Modern Város projektek keretében megvalósuló beruházások miatt jelentős összegek kerültek elszámolásra, mely beruházások aktiválására a következő években kerül sor.

A befejezetlen beruházások állományából 2019. évben az alábbi nagyobb beruházásokat aktiváltuk:

* Önkormányzati bérlakások felújítását,
* Sportliget felújítása,
* Kiskar, Váci utcai, Jáki úti orvosi rendelők felújítása,
* Kuckó Bölcsőde felújítása,
* Szombathely Szent László király utcai felhagyott iparterület fejlesztése,
* Fedett Uszoda energetikai korszerűsítése,
* Neumann János Általános Iskola felújítása,
* Pálos Károly Szociális Szolgáltató Központ és Gyermekjóléti Szolgálat, Barátság u. 22. – idősek klubjának felújítása,
* AGORA Központ energetikai korszerűsítése,
* Szivárvány Óvoda felújítása,
* Micimackó, Napsugár, Margaréta, Hétszínvirág Óvodák energetikai korszerűsítése,
* Weöres Sándor Óvoda felújítása,
* Szabó M., Nádasdy F., Kötő u. járdafelújítások,
* Bem J. 6-8., Felsőőr utcai parkolók kialakítása,
* Király u. 9-11. tömbbelsőben parkolók kialakítása
* Közvilágítás korszerűsítés lámpatestek felszerelése.

Térítésmentesen átadtuk az Önkormányzata által az intézményeink részére beszerzett alábbi eszközöket:

* „Bölcsődék informatikai eszközfejlesztése” költségvetési tételsor terhére beszerzett 22 darab notebookot a Szombathelyi Egyesített Bölcsődei Intézménynek.
* „Nem oktatási intézmények eszközfejlesztése” költségvetési tételsor terhére a 22 darab notebookhoz beszerzett vírusvédelmi programot a Szombathelyi Egyesített Bölcsődei Intézménynek.
* „Nem oktatási intézmények eszközfejlesztése” költségvetési tételsor terhére beszerzett 11 darab routert a Szombathelyi Egészségügyi és Kulturális Intézmények Gazdasági Ellátó Szervezetének,
* „Nem oktatási intézmények eszközfejlesztése” költségvetési tételsor terhére beszerzett 5 darab asztali számítógépet a Szombathelyi Egészségügyi és Kulturális Intézmények Gazdasági Ellátó Szervezetének.
* „Nem oktatási intézmények eszközfejlesztése” költségvetési tételsor terhére beszerzett 14 darab asztali számítógépet a Pálos Károly Szociális Szolgáltató Központ és Gyermekjóléti Szolgálat részére.
* „Óvodák informatikai eszközfejlesztése” költségvetési tételsor terhére beszerzett 4 darab interaktív táblát a Szombathelyi Köznevelési Intézmények Gazdasági, Műszaki Ellátó és Szolgáltató Szervezetének.

Térítésmentesen átadtuk a lezárult TÁMOP projekt során beszerzett eszközöket az AGORA Szombathelyi Kulturális Központnak, a Szombathelyi Köznevelési Intézmények Gazdasági, Műszaki Ellátó és Szolgáltató Szervezetének, a Pálos Károly Szociális Szolgáltató Központ és Gyermekjóléti Szolgálatnak, valamint a Szombathelyi Egészségügyi és Kulturális Intézmények Gazdasági Ellátó Szervezetének.

Szintén térítésmentesen átadtuk a lezárult NYDOP projekt során beszerzett eszközöket a Szombathelyi Köznevelési Intézmények Gazdasági, Műszaki Ellátó és Szolgáltató Szervezetének, valamint a Szombathelyi Egyesített Bölcsődei Intézménynek.

A korábban beszerzett, használatra átadott 10 darab otthoni segélyhívó rendszert 2019. évben térítésmentesen átadtuk a Pálos Károly Szociális Szolgáltató Központ és Gyermekjóléti Szolgálat részére.

Térítés mentesen átvettük a Nyitra utcai sportparkban kihelyezett fitnesz eszközöket a Nemzeti Sportközpontoktól, a 10600/1 hrsz-ú földterületet a Magyar Közút Nonprofit Zrt.-től, illetve a Fedett Uszoda és az AVUS beruházás épületeit, építményeit, eszközeit.

Egyéb csökkenésként, illetve egyéb növekedésként számoljuk el a számviteli szabályok szerint az üzemeltetésre (VASIVÍZ Zrt, SZOVA Zrt) és a vagyonkezelésbe (Szombathelyi Tankerületi Központ, Vas Megyei Szakképzési Centrum, Herman Ottó Szakképző Iskola, Szombathelyi Élelmiszeripari Szakképző Iskola, Vas Megyei Temetkezési Kft.) átadott-átvett eszközök főkönyvi átsorolását, illetve a kataszteri változásokat.

Befektetett pénzügyi eszközök

A részesedések, üzletrészek állományát 2019.december 31-én a 31. sz. melléklet tartalmazza.

Az önkormányzat részesedéseinek állományában bekövetkezett változások az alábbiak:

 eFt

|  |  |
| --- | --- |
| Nyitó állomány: | 6.477.567 |
| Szombathelyi Haladás Labdarúgó és Sportszolgáltató Kft. Jegyzett tőke csökkentése | -9.690 |
| Szombathelyi Haladás Labdarúgó és Sportszolgáltató Kft. - értékvesztés  | -2.510 |
| Záró állomány: | 6.465.367 |

Pénzeszközök

A pénzeszközök állománya jelentősen növekedett (2.815.306 eFt) a költségvetési elszámolási számlán a december hónap folyamán megvalósult ingatlanértékesítés bevételének elszámolásával.

A mérlegben kimutatott követelésállomány tételei a közhatalmi követelések, a működési bevételek követelései, a kölcsönnyújtásokhoz kapcsolódó követelések, valamint a követelés jellegű sajátos elszámolások.

A közhatalmi (adó) követelések kimutatása az ASP programra való átállással teljesen megváltozott, mivel a 2020.márciusi adó előleg összegét is esedékes követelésnek kell tekintenünk. Így azok előírásával és számviteli elszámolásával 4.370.952 eFt következő évi többlet követelést tartalmaz már a mérleg. A követelést a szabályok szerint (a mérleg forrásoldalán) az eredményszemléletű bevételek passzív időbeli elhatárolásaként elszámoltuk.

A működési bevételek követelésének összege 721.775 eFt. Az önkormányzat jelentős tétele a SZOVA lakásbérleti díj hátralék, melynek értékvesztéssel csökkentett összege 92.748 eFt, valamint a VASIVÍZ szennyvíz- és ivóvíz használati díj követelés 458.251 eFt. A VASIVÍZ Zrt.-vel szemben fennálló követelés a szennyvíz- és ivóvíz rekonstrukciók kiadási számláinak kompenzálásával egyenlítődik ki. A Prenor Kertészeti és Parképítő Kft 119.399 eFt összegű bérleti díj tartozásának tagi kölcsönné való átminősítése folyamatban van.

A kölcsönnyújtásokhoz kapcsolódó követelés a SZOMHULL Nonprofit Kft 500.000 eFt és a Haladás Sportkomlexum Fejlesztő Nonprofit Kft.45.000 eFt összegű tagi kölcsön nyújtás miatt növekedett. Az esedékes kölcsöntörlesztések némileg csökkentik az állományt, mivel újabb kölcsönnyújtásra nem került sor. (pl. szociális lakáskölcsön, szociális kamatmentes kölcsön).

A követelés jellegű sajátos elszámolásként számoljuk el az adott előlegeket, (beruházásra, felújításra adott előlegek) a vagyonkezelésbe adott eszközökkel (temetők) kapcsolatos visszapótlási követelést.

Az egyéb sajátos eszközoldali elszámolások az általános forgalmi adó elszámolást tartalmazzák.

Az aktív időbeli elhatárolásokat az államháztartási számviteli kormányrendelet előírásai alapján számoltuk el.

**Források**

|  |  |  |  |
| --- | --- | --- | --- |
| **Források** | **2018.12.31 zárómérleg** | **2019.12.31 zárómérleg** | **2019/2018****%** |
| G/ Saját tőke | 74.757.959 | 76.827.563 | 102,77 |
| H/ Kötelezettségek | 1.060.730 | 3.106.196 | 292,84 |
| I/ Kincstári számlavezetéssel kapcsolatos elszámolások | 0 | 0 |   |
| J/ Passzív időbeli elhatárolások | 13.592.182 | 23.771.196 | 174,89 |
| **FORRÁSOK ÖSSZESEN** | **89.410.871** | **103.704.955** | **115,99** |

A saját tőke változását a mérleg szerinti eredmény, valamint a nemzeti vagyon változásai befolyásolják. A mérleg szerinti eredmény 2.069.617 eFt. A mérleg szerinti eredmény alakulását a költségvetésben meghatározott bevételi és kiadási összegeken kívül befolyásolják többek között az értékcsökkenés elszámolások, az értékvesztés elszámolások, tárgyi eszközök átadás-átvételei, időbeli elhatárolások elszámolása.

A kötelezettségek az áthúzódó szállítói kötelezettségeket, a finanszírozási kötelezettségeket, valamint a kötelezettség jellegű sajátos elszámolásokat tartalmazza. Ez utóbbi meghatározó eleme a helyi adó túlfizetések összege, amely az előző évhez képest 294.332 eFt-al növekedett.

A finanszírozási kiadásokra esedékes kötelezettségekből 1.383.586 eFt a pénzügyi lízing tőke részét érintő, évet követő kötelezettsége.

A passzív időbeli elhatárolásokat az államháztartási számviteli kormányrendelet előírásai alapján számoljuk el. Az elszámolást meghatározza a központi és európai uniós projektek támogatására befolyt fejlesztési támogatások, valamint a térítés nélkül átvett eszközök értéke, melyeket halasztott eredményszemléletű bevételként számolunk el.

A közhatalmi (adó) követelések előírásával és számviteli elszámolásával 4.370.952 eFt következő évi többlet követelést tartalmaz a mérleg, amit a szabályok szerint az eredményszemléletű bevételek passzív időbeli elhatárolásaként elszámoltuk.

**VI. AZ ÁLLAMI SZÁMVEVŐSZÉK JELENTÉSÉRE KÉSZÍTETT INTÉZKEDÉSI TERV BESZÁMOLÓT ÉRINTŐ VÉGREHAJTÁSA**

1. Az önkormányzat gazdasági társaságai aktuális pénzügyi helyzetét a Közgyűlés külön napirendi pont keretében tárgyalja a gazdasági társaságok 2019.évi mérlegbeszámolói kapcsán.
2. Az önkormányzat gazdasági társaságainak nyújtott kölcsöneinek bemutatása (Forintban):

|  |  |  |  |  |  |
| --- | --- | --- | --- | --- | --- |
|   | **Nyitó** | **kölcsön nyújtás** | **kölcsön visszafizetés** | **kölcsön elengedés** | **Záró állomány** |
| Savaria Városfejlesztési Kft. | 20.000.000 |  |   |  | 20.000.000 |
| SZOMHULL Nonprofit Kft | 0 | 500.000.000 |  |  | 500.000.000 |
| Haladás Sportkomlexum Fejlesztő Nonprofit Kft. | 0 | 45.000.000 |  |  | 45.000.000 |
| STYL FASHION Kft. | 30.000.000  |  |  |  | 30.000.000 |
| Szombathelyért Közalapítvány |  7.000.000 |  |  |  | 7.000.000 |
| Összesen: | 57.000.000 | 545.000.000 | 0 | 0 | 602.000.000 |

3. Az eszközök értékcsökkenésének és elhasználódási fokának bemutatása (Ezer Ft)

|  |  |  |  |  |  |  |
| --- | --- | --- | --- | --- | --- | --- |
|  | Immateriális javak | Ingatlanok és kapcsolódó vagyonértékű jogok | Gépek berendezések felszerelések Járművek | Tenyész-állatok | Koncesszió-ban, vagyon-kezelésbe adott eszközök | Összesen |
|  |  |  |  |  |  |  |
| Értékcsökkenés nyitó | 710 782 | 21 432 421 | 4 052 617 | 508 | 51 104 | 26 247 432 |
| Értékcsökkenés növekedése | 34 529 | 1 831 504 | 493 331 | 0 | 3 411 | 2 362 775 |
| Értékcsökkenés csökkenése | 117 093 | 97 554 | 460 269 | 0 | 0 | 674 916 |
| Értékcsökkenés záró | 628 218 | 23 166 371 | 4 085 679 | 508 | 54 515 | 27 935 291 |
|  |  |  |  |  |  |  |
| Az eszközök pótlására fordított tényleges kiadások | 13 626 | 4 843 000 | 886 072 | 0 | 0 | 5 742 698 |
|  |  |  |  |  |  |  |
| Eszközök elhasználódási foka | 97,33 | 24,74 | 67,26 | 100,00 | 6,26 | 27,59 |

4. Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Stabilitási tv. 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet - meghatározottak szerinti saját bevételeinek, valamint a Stabilitási tv. 3. § (1) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A fenti kötelezettségünknek a fent hivatkozott kormányrendeletben meghatározott adattartalommal, a hatályos új jogszabályokban foglaltak figyelembevételével eleget tettünk a költségvetési rendeletben.

Szombathely Megyei Jogú Város Közgyűlése az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2019. évi költségvetési évet követő három évre várható összegét az alábbiak szerint állapította meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2019.** | **2020.** | **2021.** | **2022.** |
| **Megnevezés** |  | **tárgyév** | **tárgyévet követő 1.évben** | **tárgyévet követő 2.évben** | **tárgyévet követő 3.évben** |
|  Helyi adóból származó bevétel | 1. | 11 253 369 | 11 247 000 | 11 247 000 | 11 247 000 |
| Önkormányzati vagyon és az önkormányzatot megillető vagyoni értékű jog értékesítéséből és hasznosításból származó bevétel | 2. | 2 154 899 | 100 000 | 100 000 | 100 000 |
| Osztalék, koncessziós díj, hozambevétel | 3. |  |  |  |  |
| Tárgyi eszköz és immateriális jószág, részvény, részesedés, vállalat értékesítéséből vagy privatizációból származó bevétel | 4. |  |  |  |  |
| Bírság-, pótlék- és díjbevétel | 5. | 1 953 | 11 000 | 11 000 | 11 000 |
| Kezesség-, illetve garanciavállalással kapcsolatos megtérülés | 6. |  |  | 0 | 0 |
| **Saját bevételek (01+... +06)** | 7. | **13 410 221** | **11 358 000** | **11 358 000** | **11 358 000** |
| **Saját bevételek (07. sor) 50%-a** | 8. | **6 705 111** | **5 679 000** | **5 679 000** |  **5 679 000** |
| **Előző év(ek)ben keletkezett fizetési kötelezettség (11+...+17)** | 9. | **0** | **0** | **0** | **0** |
| Hitelből eredő fizetési kötelezettség | 10. |  |  |  |  |
| Kölcsönből eredő fizetési kötelezettség | 11. |  |  |  |  |
|  Hitelviszonyt megtestesítő értékpapírból eredő fizetési kötelezettség | 12. |  |  |  |  |
|  Adott váltóból eredő fizetési kötelezettség | 13. |  |  |  |  |
|  Pénzügyi lízingből eredő fizetési kötelezettség | 14. |  |  |  |  |
|  Halasztott fizetés, részletfizetés fizetési kötelezettsége | 15. |  |  |  |  |
| Szerződésben kikötött visszavásárlási kötelezettség | 16. |  |  |  |  |
| Kezesség-, és garanciavállalásból eredő fizetési kötelezettség | 17. |  |  |  |  |
| Tárgyévben keletkezett, illetve keletkező, tárgyévet terhelő fizetési kötelezettség (19+...+26) | 18. | 80 134 | 148 750 | 145 091 | 142 657 |
| Hitelből eredő fizetési kötelezettség | 19. |  |  |  |  |
| Kölcsönből eredő fizetési kötelezettség | 20. |  |  |  |  |
| Hitelviszonyt megtestesítő értékpapírból eredő fizetési kötelezettség | 21. |  |  |  |  |
| Adott váltóból eredő fizetési kötelezettség | 22. |  |  |  |  |
| Pénzügyi lízingből eredő fizetési kötelezettség | 23. | 80 465 | 148 750 | 145 091  | 142 657 |
| Halasztott fizetés, részletfizetés fizetési kötelezettsége | 24. |  |  |  |  |
| Szerződésben kikötött visszavásárlási kötelezettség | 25. |  |  |  |  |
| Kezesség-, és garanciavállalásból eredő fizetési kötelezettség | 26. |  |  |  |  |
| **Fizetési kötelezettség összesen (09+18)** | 27. | **65 406** | **148 750** | **145 091**  | **142 657** |
| **Fizetési kötelezettséggel csökkentett saját bevétel (08-27)** | 28. | **6 639 705** | **5 530 250** | **5 533 909** | **5 536 343** |

5. Be kell mutatni az Önkormányzat folyamatban lévő és tervezett fejlesztéseihez szükséges belső és külső források rendelkezésre állását, és ebből a szempontból értékelni kell az Önkormányzat beruházásait.

A 2019.évi maradvány elszámolásról szóló előterjesztés egyértelműen kimutatta, hogy a korábbi években elkezdett, folyamatban lévő beruházások, fejlesztések forrása rendelkezésre áll.

A 2020.évben induló fejlesztések forrását a 2019.évi maradvány, másrészt a vagyonértékesítési bevételek tervezett 100 millió Ft –os összege biztosítja.